Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 289. Zakona o socijalnoj skrbi (Narodne novine, broj 18/22, 46/22, 119/22, 71/23, 156/23), članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) i članka 5. stavka 2. Odluke o socijalnoj skrbi (Službeni glasnik Grada Ivanić-Grada, broj 02/23), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_\_\_ 2024. godine donijelo je sljedeći

**P R O G R A M**

**socijalnih potreba Grada Ivanić-Grada za 2025. godinu**

I.

Odlukom o socijalnoj skrbi (Službeni glasnik Grada Ivanić-Grada, broj 02/23) (u daljnjem tekstu: Odluka) utvrđena su prava iz područja socijalne skrbi koja Grad Ivanić-Grad osigurava svake godine Programom socijalnih potreba.

Navedenom Odlukom utvrđeni su uvjeti, način i postupak za ostvarivanje prava iz područja socijalne skrbi.

Programom socijalnih potreba Grada Ivanić-Grada za 2025. godinu (u daljnjem tekstu: Program) osiguravaju se sredstva u iznosu od **1.034.400,00 eura**,a za sljedeća prava i programe:

1. **Pravo na naknadu za troškove stanovanja**

Troškovi stanovanja u smislu Zakona o socijalnoj skrbi (Narodne novine, broj 18/22, 46/22, 119/22, 71/23, 156/23) odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaje se korisniku zajamčene minimalne naknade.

Za realizaciju ovog dijela Programa osiguravaju se sredstva u iznosu od **40.000,00 eura** na poziciji R0253 (Troškovi stanovanja) Proračuna Grada Ivanić-Grada za 2025. godinu.

1. **Pravo na jednokratnu naknadu, pravo na pomoć za podmirenje troškova prijevoza djeteta s teškoćama u razvoju i pratitelja u ustanove kategorizirane za njihove potrebe, pravo na pomoć za podmirenje troškova ljetovanja učenika i osoba s posebnim potrebama, pravo na poklon pakete i pravo na naknadu za pogrebne troškove**

Pravo na jednokratnu naknadu može se odobriti samcu ili kućanstvu koji zbog podmirenja izvanrednih troškova nastalih zbog trenutačnih životnih okolnosti (rođenje ili obrazovanje djeteta, bolest ili smrt člana obitelji, prirodne nepogode, izvanredni troškovi uzrokovani požarom, nesrećom i slično) nije u mogućnosti podmiriti osnovne životne potrebe odnosno razriješiti posljedice takvog stanja ili okolnosti.

Pravo na jednokratnu naknadu može se priznati i radi nabave osnovnih predmeta u kućanstvu ili nabave nužne odjeće ili obuće ako se nabava istih ne može osigurati putem humanitarnih organizacija.

Pravo na jednokratnu naknadu može se priznati i radi potrebe sanacije stambenog objekta u kojem živi samac ili kućanstvo, posebno u slučaju ako se radi o dobrobiti maloljetne djece.

Jednokratna naknada može se odobriti i na prijedlog Hrvatskog zavoda za socijalni rad, Područnog ureda Ivanić-Grad.

Iznos naknade određivat će se ovisno o nastaloj okolnosti. Istoj osobi ili kućanstvu jednokratna naknada može se odobriti najviše do godišnjeg iznosa od 270,00 eura za samce, odnosno 400,00 eura za kućanstvo.

Pravo na pomoć za podmirenje troškova prijevoza djeteta s teškoćama u razvoju i njegovog pratitelja radi potrebe školovanja i rehabilitacije, a izvan područja Grada Ivanić-Grada, može se ostvariti kad način podmirenja takvih troškova nije uređen drugim propisima i kad je potreba utvrđena odgovarajućom stručnom dokumentacijom (rješenjem, nalazom, mišljenjem, potvrdom ili slično) nadležnog, odnosno odgovarajućeg tijela. Visinu prava utvrđuje Gradonačelnik.

Pravo na pomoć za podmirenje troškova ljetovanja učenika mogu ostvariti roditelj, staratelj ili udomitelj djeteta s prebivalištem na području Grada Ivanić-Grada za dijete koje polazi osnovnu školu, a na prijedlog kojeg Gradsko društvo Crvenog križa Ivanić-Grad utvrđuje u suradnji s nadležnom ustanovom socijalne skrbi i osnovnim školama na području Grada.

Pravo na pomoć za podmirenje troškova ljetovanja mogu ostvariti i osobe s invaliditetom s prebivalištem na području Grada Ivanić-Grada.

Grad Ivanić-Grad će financirati ljetovanje najmanje 20-oro djece koja polaze osnovnu školu i 5-oro osoba s invaliditetom. Posebnom odlukom Gradonačelnika može se povećati broj djece koja polaze osnovnu školu i osoba s invaliditetom.

Pravo na poklon pakete prigodom Uskrsa, Međunarodnog dana starijih osoba te božićnih i novogodišnjih blagdana imaju:

- djeca iz obitelji u socijalnoj potrebi - korisnici zajamčene minimalne naknade (prema evidenciji Hrvatskog zavoda za socijalni rad, Područnog ureda Ivanić-Grad),

- starije i nemoćne osobe - korisnici zajamčene minimalne naknade (prema evidenciji Hrvatskog zavoda za socijalni rad, Područnog ureda Ivanić-Grad),

- osobe starije od 90 godina (prema evidenciji nadležnog Matičnog ureda),

- osobe s invaliditetom - korisnici prava na osobnu invalidninu (prema evidenciji Hrvatskog zavoda za socijalni rad, Područnog ureda Ivanić-Grad).

Navedeno pravo ostvaruje se na temelju Sporazuma kojeg Grad Ivanić-Grad sklapa s Gradskim društvom Crvenog križa Ivanić-Grad i Hrvatskim zavodom za socijalni rad, Područnim uredom Ivanić-Grad.

Nabavu i distribuciju poklon paketa korisnicima obavit će Gradsko društvo Crvenog križa Ivanić-Grad.

Grad Ivanić-Grad može isplatiti jednokratnu novčanu pomoć nezaposlenim osobama s prebivalištem na području Grada Ivanić-Grada koje su prijavljene kao nezaposlene osobe kod Hrvatskog zavoda za zapošljavanje, Područne službe Zagreb, Ispostave Ivanić-Grad. Odluku o istom donosi Gradonačelnik.

Grad Ivanić-Grad može odobriti podmirenje pogrebnih troškove za umrle osobe koje su imale posljednje prijavljeno prebivalište na području Grada Ivanić-Grada i to:

- za osobe koje to pravo ne ostvaruju preko nadležne ustanove socijalne skrbi, a vlastita obitelj ili srodnici nisu u mogućnosti podmiriti pogrebne troškove,

- za osobe koje nemaju nasljednika niti zakonskih obveznika koji su dužni snositi pogrebne troškove za umrlu osobu,

- za neidentificirane osobe čiji su posmrtni ostaci pronađeni na području Grada Ivanić-Grada, bez obzira na prebivalište,

- za ostale osobe sukladno Zakonu.

Grad Ivanić-Grad će podmiriti samo minimalne i nužne pogrebne troškove umrle osobe i to u pravilu pravnoj osobi registriranoj za usluge pogreba koja je izvršila uslugu.

Za umrle hrvatske ratne vojne invalide i umrle hrvatske branitelje iz Domovinskog rata koji su u trenutku smrti imali prijavljeno prebivalište na području Grada Ivanić-Grada, ako oni ili članovi njihove uže ili šire obitelji nemaju na korištenju grobno mjesto te ako ga nisu ustupili na korištenje trećoj osobi, Grad Ivanić-Grad će osigurati na korištenje grobno mjesto s betoniranim okvirom uz nadoplatu polovice predviđenog iznosa od strane Grada.

Grad Ivanić-Grad može pogrebne troškove umrle osobe namiriti iz imovine pokojnika ili njegovih obveznika uzdržavanja. Ukoliko umrla osoba nema imovine, Grad Ivanić-Grad će troškove ukopa namiriti iz Proračuna Grada.

O podmirenju troškova sahrane, postupku i načinu provedbe plaćanja istih te odobravanju izdvajanja potrebnih novčanih sredstava odlučuje Gradonačelnik posebnom odlukom, u skladu s mogućnostima Proračuna Grada.

Za realizaciju ovog dijela Programa osiguravaju se sredstva u iznosu od **62.000,00 eura** na poziciji R0254 (Sredstva za socijalno ugrožene) Proračuna Grada Ivanić-Grada za 2025. godinu.

1. **Pravo na jednokratnu novčanu pomoć za novorođeno dijete**

Pravo na jednokratnu novčanu pomoć za novorođeno dijete može ostvariti roditelj (skrbnik)

novorođenog djeteta, u skladu s Pravilnikom o ostvarivanju prava na jednokratnu novčanu pomoć za novorođeno dijete kojeg donosi Gradonačelnik.

Postupak za priznavanje prava na jednokratnu novčanu pomoć za novorođeno dijete pokreće se na zahtjev roditelja ili skrbnika novorođenog djeteta putem usluge e-Novorođenče ili osobno.

Za realizaciju ovog dijela Programa osiguravaju se sredstva u iznosu od **100.000,00 eura** na poziciji R0250 (Potpore za novorođenčad) Proračuna Grada Ivanić-Grada za 2025. godinu.

1. **Pravo na dodatni obrazovni materijal učenicima osnovnih škola**

Pravo na dodatni obrazovni materijal ostvaruju učenici osnovnih škola na području Grada Ivanić-Grada, a sukladno Odluci koju za svaku školsku godinu donosi Gradonačelnik.

Za realizaciju ovog dijela Programa osiguravaju se sredstva u iznosu od **55.000,00 eura** na poziciji R0247-1 (Dodatni obrazovni materijal za učenike OŠ) Proračuna Grada Ivanić-Grada za 2025. godinu.

1. **Pravo na stipendiju**

Pravo na stipendiju mogu ostvariti učenici i studenti s prebivalištem na području Grada Ivanić-Grada, u skladu s Pravilnikom o stipendiranju učenika i studenata s područja Grada Ivanić-Grada kojeg donosi Gradsko vijeće. Istim se utvrđuju opći uvjeti, kategorije, postupak i kriteriji dodjele stipendija Grada.

Za realizaciju ovog dijela Programa osiguravaju se sredstva u iznosu od **40.500,00 eura** na poziciji R0249 (Stipendije) Proračuna Grada Ivanić-Grada za 2025. godinu.

1. **Pravo na sufinanciranje troškova javnog prijevoza studenata**

Grad Ivanić-Grad sufinancirat će troškove javnog prijevoza redovitih studenata s područja Grada Ivanić-Grada koji svakodnevno putuju do mjesta školovanja, ukoliko pravo na sufinanciranje ne ostvaruju po nekoj drugoj osnovi. Odluku te kriterije i način sufinanciranja donosi Gradonačelnik.

Za priznavanje prava na sufinanciranje javnog prijevoza student podnosi zahtjev nadležnom upravnom odjelu Grada.

Za realizaciju ovog dijela Programa osiguravaju se sredstva u iznosu od **50.000,00 eura** na poziciji R0248 (Socijalni programi u srednjoškolskom i visokoškolskom obrazovanju) Proračuna Grada Ivanić-Grada za 2025. godinu.

1. **Pravo na jednokratnu novčanu pomoć umirovljenicima i korisnicima prava na nacionalnu mirovinu za starije osobe te sufinanciranje rada umirovljeničkih udruga**

Pravo na jednokratnu novčanu pomoć može se odobriti sukladno mogućnostima Proračuna Grada i to:

1. umirovljenicima s prebivalištem na području Grada Ivanić-Grada,

2. korisnicima prava na nacionalnu naknadu za starije osobe s prebivalištem na području Grada Ivanić-Grada kojima je to pravo utvrđeno mjerodavnim rješenjem.

Sukladno mogućnostima Proračuna Grada sufinancirat će se i rad umirovljeničkih udruga s područja Grada Ivanić-Grada.

Za umirovljenike i umirovljeničke udruge s područja Grada Ivanić-Grada osiguravaju se sredstva u iznosu od **200.000,00 eura** na poziciji R0251 (Potpore umirovljenicima) Proračuna Grada Ivanić-Grada za 2025. godinu.

1. **Socijalno zdravstveni projekti udruga i programi preventive**

U 2025. godini osiguravaju se sredstva u iznosu od **66.000,00 eura** za socijalno zdravstvene projekte i programe preventive na području Grada Ivanić-Grada i to za:

a) Programe Gradskog društva Crvenog križa Ivanić-Grad **12.000,00 eura** na poziciji R0256 (Programi GDCK) Proračuna Grada Ivanić-Grada za 2025. godinu,

b) Socijalno zdravstvene projekte **50.000,00 eura** na poziciji R0258 (Socijalno zdravstveni projekti) Proračuna Grada Ivanić-Grada za 2025. godinu,

c) Programe preventive – DDK **1.000,00 eura** na poziciji R0259 (Program preventive-DDK) Proračuna Grada Ivanić-Grada za 2025. godinu,

d) Programe prevencije ovisnosti **3.000,00 eura** na poziciji R0259-2 (Program prevencije ovisnosti)

Proračuna Grada Ivanić-Grada za 2025. godinu.

Za redovnu djelatnost Gradskog društva Crvenog križa Ivanić-Grad osiguravaju se sredstva u iznosu od **44.000,00 eura** na poziciji R0255 (Gradsko Društvo Crvenog Križa) Proračuna Grada Ivanić-Grada za 2025. godinu.

1. **Prijevoz pokojnika**

U Proračunu Grada Ivanić-Grada za 2025. godinu za prijevoz pokojnika, na poziciji R0254-1 (Prijevoz pokojnika), osiguravaju se sredstva u iznosu od **4.000,00 eura**.

1. **Troškovi za provedbu rada za opće dobro bez naknade**

U Proračunu Grada Ivanić-Grada za 2025. godinu za provedbu rada za opće dobro, na poziciji R0252 (Troškovi za provedbu rada za opće dobro bez naknade), osiguravaju se sredstva u iznosu od **10.000,00 eura**.

1. **Sufinanciranje rada Doma zdravlja Zagrebačke županije Ispostave Ivanić-Grad**

U Proračunu Grada Ivanić-Grada za 2025. godinu za sufinanciranje rada Doma zdravlja Zagrebačke županije Ispostave Ivanić-Grad, na poziciji R0258-1 (Sufinanciranje rada Doma zdravlja Zagrebačke županije Ispostava Ivanić-Grad), osiguravaju se sredstva u iznosu od **30.000,00 eura**.

1. **Sufinanciranje rada Zavoda za hitnu medicinu Zagrebačke županije**

U Proračunu Grada Ivanić-Grada za 2025. godinu za sufinanciranje rada Zavoda za hitnu medicinu Zagrebačke županije, na poziciji R0259-1 (Sufinanciranje rada Zavoda za hitnu medicinu ZŽ), osiguravaju se sredstva u iznosu od **30.000,00 eura**.

1. **Trošak privremenog smještaja za kućanstva stradala u potresu**

U Proračunu Grada Ivanić-Grada za 2025. godinu za troškove privremenog smještaja za kućanstva stradala u potresu, na poziciji R0064-5 (Trošak privremenog smještaja - stradali u potresu), osiguravaju se sredstva u iznosu od **10.000,00 eura**.

1. **Program zapošljavanja žena – Zaželi**

U Proračunu Grada Ivanić-Grada za 2025. godinu za Program zapošljavanja žena – Zaželi, osiguravaju se sredstva u iznosu od **292.900,00 eura** i to za:

1. Plaće za zaposlene u projektu ZAŽELI **155.000,00 eura** na poziciji R0257-1,
2. Ostali rashodi za zaposlene (regres, božićnica, dar za djecu) **7.500,00 eura** na poziciji R0257-3,
3. Topli obrok **1.200,00 eura** na poziciji R0257-4,
4. Naknada za prijevoz na posao i s posla **900,00 eura** na poziciji R0257-5
5. Naknada za korištenje privatnog automobila u službene svrhe **27.000,00 eura** na poziciji R0257-6,
6. Troškovi programa ZAŽELI **6.300,00 eura** na poziciji R0257,
7. Tekuće pomoći općinskim proračunima temeljem prijenosa EU sredstava **95.000,00 eura** na poziciji R0257-2.

II.

Pojedinačna prava iz ovog Programa mogu se priznati:

1. hrvatskim državljanima s prebivalištem na području Grada Ivanić-Grada,
2. strancu sa stalnim boravkom na području Grada Ivanić-Grada,
3. osobi bez državljanstva s privremenim i stalnim boravkom, odnosno dugotrajnim boravištem na području Grada Ivanić-Grada,

ako Odlukom ili Zakonom o socijalnoj skrbi u određenom slučaju nije drugačije određeno.

Pravo na jednokratnu novčanu pomoć može se priznati i osobi koja nije obuhvaćena stavkom 1. ove točke pod uvjetima propisanim Zakonom, ako to zahtijevaju životne okolnosti u kojima se osoba našla.

Nadležni upravni odjel Grada može, radi preispitivanja osnovanosti ostvarivanja prava iz Odluke, povremeno preispitati činjenice i okolnosti odlučujuće za ostvarivanje prava.

Nadležni upravni odjel Grada ima pravo nadzirati da li se sredstva odobrena za ostvarivanje prava sukladno odredbama Odluke koriste u svrhu za koju su namijenjena.

Zaključak o raspodjeli sredstava za pojedina prava predviđena ovim Programom, a za koja Odlukom nije propisano da odlučuje nadležni upravni odjel Grada, donosi Gradonačelnik Grada Ivanić-Grada.

III.

Ovaj Program sastavni je dio Proračuna Grada Ivanić-Grada za 2025. godinu, stupa na snagu osmoga dana od dana objave u Službenom glasniku Grada Ivanić-Grada, a primjenjuje se od 1. siječnja 2025. godine.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_\_ 2024. Željko Pongrac, pravnik kriminalist